**“ Αρχαιολογικό Μουσείο Kύθνου»**

Το έργο «Αρχαιολογικό Μουσείο Κύθνου» εντάχθηκε στο Επιχειρησιακό Πρόγραμμα «Νότιο Αιγαίο 2014-2020» με προϋπολογισμό 750,000€, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Εφορεία Αρχαιοτήτων Κυκλάδων.

Το νησί της Κύθνου, παρά τα πλούσια αρχαιολογικά ευρήματά του και τη θέση του σε έναν από τους σημαντικότερους θαλάσσιους δρόμους της Ανατολικής Μεσογείου, στερείται ενός μουσειακού χώρου, που θα προστατέψει και θα αναδείξει την ιστορία του και την πολιτιστική του ταυτότητα. H ίδρυση Μουσείου στο νησί αποτελεί πάγιο αίτημα της τοπικής κοινωνίας εδώ και χρόνια και για τον σκοπό αυτό παραχωρήθηκε από τον Δήμο Κύθνου στο ΥΠΠΟΑ το νεοκλασικό κτήριο του Παλαιού Δημοτικού Σχολείου, σε κεντρικό σημείο στην Χώρα. Στο υπόγειο –αποθήκη του κτηρίου στεγάζεται επί του παρόντος η Αρχαιολογική Συλλογή Κύθνου, η οποία δεν είναι επισκέψιμη. Το κτήριο βρίσκεται σε οικόπεδο εμβαδού 376,05 τ. μ., περιλαμβάνει το κυρίως κτήριο εμβαδού 118,04 τ. μ., αυλή με βοηθητικά κτίσματα εμβαδού 16,60 τ. μ. (αποθήκη και χώροι υγιεινής), καθώς και υπόγειο εμβαδού 23,75 τ. μ.

Στο πλαίσιο της μετατροπής του παλαιού νεοκλασικού κτηρίου σε Αρχ/κό Μουσείο προβλέπονται εργασίες αποκατάστασης με βάση τις εκπονηθείσες μελέτες έτσι ώστε το κτήριο του παλαιού Δημοτικού Σχολείου να λειτουργεί ως Αρχαιολογικό Μουσείο κατάλληλα διαμορφωμένο, αποκατεστημένο και εξοπλισμένο.

Το μουσείο θα ειναι προσβάσιμο από ΑμεΑ, θα λειτουργήσει ως μόνιμη έκθεση της αρχαιολογικής συλλογής (συντηρημένα εκθέματα, εποπτικό υλικό σε έντυπη και ηλεκτρονική μορφή όπως κείμενα, φωτογραφίες, σχεδιαστικές αναπαραστάσεις, ψηφιακές εφαρμογές, πινακίδες σε γραφή Braille, έντυπο φυλλάδιο για τους επισκέπτες στην ελληνική και αγγλική γλώσσα, οδηγός της έκθεσης σε γραφή Braille και εκπαιδευτικό πρόγραμμα). καθώς και ως χώρος αποθηκών και εργαστηρίου συντήρησης.

Από την ανέγερση του Μουσείου θα ωφεληθεί το νησί της Kύθνου αφού η πράξη θα συμβάλλει στην ανάπτυξη του πολιτιστικού τουρισμού και θα αποτελέσει μια σοβαρή θέση στο δίκτυο Πολιτιστικού Τουρισμού των Κυκλάδων.

 